**Seinäjoen kaupungin lausunto esityksestä lukiokoulutuksen tavoitteiksi ja tuntijaoksi**

Esitys lukiokoulutuksen tavoitteiksi lähtee lukiolaista. Tavoitteissa on samalla otettu hyvin huomioon opiskelijan kokonaisvaltainen kehitys, opiskelijan nykyistä aktiivisempi rooli ja lukion entistä vuorovaikutuksellisempi toimintakulttuuri. Asetettujen tavoitteiden mukainen lukiokoulutus antaa valmiuksia menestyä jatko-opinnoissa, muuttuvassa työelämässä ja yhteiskunnan jäsenenä.

Oman arviomme perusteella kaikki työryhmän esittämät tuntijakomallit ovat ainakin Seinäjoen nykyisellä lukiorakenteella ilman erityisjärjestelyitä mahdollisia toteuttaa. Millään esitetyistä vaihtoehdoista ei ole myöskään erityisiä kustannusvaikutuksia nykyiseen tuntijakoon verrattuna. Tuntijaon muuttaminen esitettyjen vaihtoehtojen mukaisesti tarjoaa mahdollisuuden ja myös perusteet paikalliseen ja koulukohtaiseen lukion kehittämiseen.

Lukion tuntijaolla on ratkaiseva vaikutus varsinaisen lukio-opiskelun lisäksi myös ylioppilastutkinnon kehittämiseen. Kaikki esitetyt tuntijaot tarjoavat mahdollisuuksia ylioppilastutkinnon uudistamiseen. Toisaalta ylioppilastutkinnon rooli ja sen muuttuminen on oleellista tuntijaon onnistumisessa ja siinä, että uusi tuntijako koetaan mielekkääksi.

Eri vaihtoehtoja arvioidessamme olemme ottaneet lähtökohdaksi opiskelijan näkökulman. Tällä perusteella pidämme vaihtoehtoa A parhaana. Se mahdollistaa opiskelijoiden erilaisista lähtökohdista ja tarpeista lähtevän valinnaisuuden laajenemisen, jopa erikoislukiomaisen opiskelun kaikissa lukioissa. Samalla vaihtoehto A lisää myös opettajien yhteistyömahdollisuuksia parhaiten.

Pakolliset teemaopinnot ovat eheyttämisen kannalta tärkeitä. Tosin yhteisen opintokokonaisuuden sijoittaminen opintojen alkuun voi johtaa siihen, että kursseilla painottuu liiaksi vain oppiaineiden esittely. Jos koulutuksen järjestäjä saisi valita sijoitusajankohdan, opinnot palvelisivat paremmin opintokokonaisuuden hallintaa ja esim. tieteellisen ajattelun kehittämistä tai tutkielman tekemistä.

Oppiaineittain tai oppiaineryhmittäin haluamme tuoda tiivistetysti esiin seuraavat asiat:

* Eheyttävät taideopinnot voisi muuttaa kulttuuriopinnoiksi, jolloin sisältökin voisi olla laajempi.
* Kieliopintojen rakenne rajoittaa todellista valinnaisuutta ja vaikeuttaa vieraiden kielten opiskelua. Esitettyä parempaa mallia ei tosin taida olla löydettävissäkään.
* B2- ja B3-kielet voisi yhdistää, koska käytännössä ne yleensä aivan ensimmäisiä kursseja lukuun ottamatta joka tapauksessa yhdistetään ja myös yo-tutkinto on sama.
* Matematiikan yhteinen opintokokonaisuus on merkittävä uudistus, koska näin opiskelijat saavat paremmin käsityksen lukion matematiikan opiskelusta ja myös omasta osaamisen tasostaan. Opintokokonaisuus voisi olla esitettyä laajempikin, koska pitkässä ja lyhyessä matematiikassa löytyy sisällöllisesti samoja kokonaisuuksia enemmänkin.
* Pakollisen opinto-ohjauksen lisääminen ja painottaminen yksilöohjaukseen nähdään tärkeäksi ja koetaan erittäin tarpeelliseksi.

Käsityksemme mukaan epäily uuden tuntijaon aiheuttamasta yleissivistyksen heikkenemisestä on turhaa. Reaaliaineiden jako koreihin, joista on valittava tietty määrä kursseja, varmistaa eri oppiaineiden riittävän opiskelun. Kaiken kaikkiaan lukio-opintojenkin täytyy muuttua, eikä paluuta menneeseen ole.

Heikki Vierula

toimialajohtaja